Drie vas vir moord op polisiemanAo. Sabelo Mali. Foto: Verskaf Thandile Nkonyeni (27), Sibulele Mfikili (38) en Nathi Mtungowakhe (28) het Maandag in die hof verskyn in verband met die moord op ŉ polisiebeampte van Oos-Londen. Ao. Sabelo Mali, die polisiebeampte wat woonagtig was in die Ngxwalane-nedersetting buite King William’s Town, is op 22 Mei omstreeks 07:00 vir die laaste keer lewend gesien toe hy op pad was werk toe. Sy liggaam is twee dae later deur lede van die Punzana-gemeenskap in ŉ bebosde gebied met ŉ koeëlwond aan sy bolyf aangetref. Die Oos-Kaapse polisie se ernstige misdaad- eenheid het ŉ moordondersoek van stapel gestuur en die drie verdagtes is op 26 Julie in Mdantsane in hegtenis geneem. “Dit het intussen aan die lig gekom dat ao. Mali aangeval is toe hy die drie beskuldigdes by ŉ vulstasie in Berlin ŉ rygeleentheid aangebied het. Hulle het hom glo met ŉ vuurwapen gedreig en beheer van die voertuig oorgeneem, waarna hulle na die bebosde gebied gery het waar hy vermoor is,” het kapt. Anelisa Feni, polisiewoordvoerder, Dinsdag gesê. Nkonyeni, Mfikili en Mtungowakhe het in die Zwelitsha-landdroshof verskyn op aanklag van moord. Die saak is tot 15 Augustus uitgestel wanneer hulle na verwagting om borgtog gaan aansoek doen.